ถ้าอยากจะมีเมียสาว... ต้องไม่ลืม Prenup
เมื่อตอนผมเป็นหนุ่ม ผมเคยตกอยู่ในความรักและความไร้สติ ปัจจุบันเวลามีอายุมากขึ้น ผมยังรักผู้หญิงคนเดิมที่ผมได้แต่งงานด้วย แต่ลึกๆ ผมไม่คิดว่าผมฉลาดขึ้นเท่าไหร่นัก ผู้ชายรุ่นราวคราวเดียวกับผมหลายคนยังประพฤติตัวเสมือนเด็ก 5 ขวบ ที่ถูกกักขังในร่างของคนอายุ 50 ปี จิตแพทย์บางคนเรียกช่วงชีวิตดังกล่าวว่า วิกฤตช่วงกลางชีวิต (MidLife Crisis) ซึ่งมักจะเกิดขึ้นกับกลุ่มผู้ชายที่แต่งงานกับผู้หญิงคนเดียวมามากกว่า 20 ปี และมีลูกที่โตแล้ว และลูกก็กำลังจะย้ายออกจากบ้านเพื่อไปเรียนต่อในมหาวิทยาลัย และส่วนมากผู้ชายเหล่านี้จะเบื่อทุกสิ่งทุกอย่าง ผู้ชายบางคนอาจแก้วิกฤตโดยการซื้อรถยนต์สปอร์ต หรือรถจักรยานยนต์คันโต หรือบางคนอาจหันไปคบกับผู้หญิงที่มีอายุน้อยกว่าเพื่อกระชากวัยของตน
20 พ.ย. 2555

เมื่อตอนผมเป็นหนุ่ม ผมเคยตกอยู่ในความรักและความไร้สติ ปัจจุบันเวลามีอายุมากขึ้น ผมยังรักผู้หญิงคนเดิมที่ผมได้แต่งงานด้วย แต่ลึกๆ ผมไม่คิดว่าผมฉลาดขึ้นเท่าไหร่นัก ผู้ชายรุ่นราวคราวเดียวกับผมหลายคนยังประพฤติตัวเสมือนเด็ก 5 ขวบ ที่ถูกกักขังในร่างของคนอายุ 50 ปี จิตแพทย์บางคนเรียกช่วงชีวิตดังกล่าวว่า วิกฤตช่วงกลางชีวิต (MidLife Crisis) ซึ่งมักจะเกิดขึ้นกับกลุ่มผู้ชายที่แต่งงานกับผู้หญิงคนเดียวมามากกว่า 20 ปี และมีลูกที่โตแล้ว และลูกก็กำลังจะย้ายออกจากบ้านเพื่อไปเรียนต่อในมหาวิทยาลัย และส่วนมากผู้ชายเหล่านี้จะเบื่อทุกสิ่งทุกอย่าง ผู้ชายบางคนอาจแก้วิกฤตโดยการซื้อรถยนต์สปอร์ต หรือรถจักรยานยนต์คันโต หรือบางคนอาจหันไปคบกับผู้หญิงที่มีอายุน้อยกว่าเพื่อกระชากวัยของตน
รถ Porsche หรือรถจักรยานยนต์ Harley Davidson ถึงแม้ว่าจะมีราคาสูง แต่ก็ไม่ส่งผลกระทบเท่ากับการมีภริยาน้อย หรือการมีภริยาใหม่ (ผมมั่นใจว่า ภริยาของผมจะเห็นด้วยกับความเห็นนี้) ข่าวสังคมที่พาดหน้าหนังสือพิมพ์เกือบทุกฉบับเมื่อไม่นานนี้และได้รับความสนใจมาก คือข่าวเกี่ยวกับเศรษฐีพันล้านที่กำลังจะแต่งงานกับดาราสาว Sexy ที่มีอายุน้อยกว่าเขาถึง 30 ปี โดยปกติผมจะไม่สนใจเรื่องราวในมุ้งของคนอื่นประเภทนี้ แต่ครั้งนี้สิ่งที่ดึงดูดความสนใจของผม คือ ทำไมผู้ชายคนนี้ถึงทำในสิ่งที่เขาทำ อาจเป็นเพราะความรัก แต่สำนักข่าวต่างๆ ก็รายงานว่า ผู้หญิงคนนี้จะกลายเป็นภริยาคนที่ 6 ของเขา ความรักเป็นเรื่องตลกและไม่สามารถจะอธิบายได้ มันจะต้องประสบด้วยตนเอง และสำหรับสุภาพบุรุษแฟนคอลัมน์ของผม ก่อนที่คุณจะเลิกรากับภริยาของคุณ และหนีไปอยู่กับสาวสวยคนใหม่ ผมมีคำแนะนำที่คุณควรจะทราบไว้ ดังต่อไปนี้
ก่อนที่คุณจะตัดสินใจแต่งงานครั้งต่อไป คุณควรจะเตรียมเอกสารให้เรียบร้อย เอกสารฉบับดังกล่าวเรียกว่า สัญญาก่อนสมรส (Prenuptial Agreement หรือเรียกสั้นๆ ว่า Prenup) เนื้อหาสาระของเอกสารดังกล่าวจะแตกต่างกันแล้วแต่กรณี แต่โดยทั่วไปจะประกอบด้วยการแบ่งทรัพย์สินและการเลี้ยงดูคู่สมรสในกรณีที่มีการหย่าร้างกัน นอกจากนี้ อาจจะมีเงื่อนไขของการเสียสิทธิในทรัพย์สินต่างๆ ในกรณีที่หย่าร้างกันด้วยเหตุผลของการมีชู้ ในประเทศไทยการจัดทำสัญญาก่อนสมรสจะอยู่ภายใต้กฎหมายแพ่งและพาณิชย์ โดยจะต้องมีการลงทะเบียนเอกสารดังกล่าวกับสำนักงานเขต หรือที่ว่าการอำเภอ ที่มีการจดทะเบียนสมรส รู้สึกไม่โรแมนติกเลยใช่ไหมครับ ผมเห็นด้วย แต่เอกสารดังกล่าวเป็นสิ่งจำเป็น
ปัจจุบันสัญญาก่อนสมรสไม่ได้มีไว้สำหรับเศรษฐี หรือบุคคลที่มีชื่อเสียงเท่านั้น แต่เหมาะสำหรับทุกคนที่ต้องการปกป้องทรัพย์สินของตน พร้อมทั้งป้องกันตนเองในกรณีที่คู่สมรสอาจก่อหนี้มหาศาลจากการใช้บัตรเครดิต ซึ่งอาจส่งผลกระทบต่อคะแนนเครดิตของทั้งสองคนได้ โดยรวมมีการยอมรับว่า สัญญาก่อนสมรสกลายเป็นเครื่องมือวางแผนทางการเงิน เนื่องจากทิศทางของการแต่งงานกำลังเปลี่ยนไป ทัศนคติเกี่ยวกับการแต่งงานก็กำลังเปลี่ยนแปลงเช่นกัน คู่สมรสมักจะเลือกแต่งงานในช่วงอายุที่สูงขึ้น และคู่ที่จะแต่งกันเป็นครั้งที่สองหรือสาม ก็มักจะมีทรัพย์สินที่เกี่ยวข้องมากกว่าคู่สมรสที่มีอายุเพียง 25 ปี สถาบัน Pew Research Center วิเคราะห์ข้อมูลของรัฐบาล พบว่า ในสหรัฐอัตราการหย่าร้างในปี ค.ศ. 2008 อยู่ที่ประมาณร้อยละ 50 และช่วงระยะเวลาการแต่งงานจะเฉลี่ยอยู่ที่ 18 ปี และเนื่องจากมีความเป็นไปได้สูงที่จะมีการหย่าร้างกัน ความหวังจะไม่กลายเป็นแผนการเงิน ช่วงเวลาที่จะวางแผนเพื่อหย่าร้างกันจะไม่ใช่ช่วงที่คุณเกลียดกัน 
สัญญาก่อนสมรส เป็นเอกสารที่จำเป็นสำหรับคนที่จะแต่งงานเป็นครั้งที่สอง หรือมีลูกจากการแต่งงานครั้งก่อน หรือมีบิดามารดาที่ร่ำรวย ก่อนที่จะตกลงแต่งงานกัน บุคคลทั้งสองควรจะร่วมหารือในประเด็นต่างๆ อาทิ หนี้ส่วนตัว ภาระผูกพันทางการเงิน และมรดกที่น่าจะได้รับในอนาคต นักวางแผนทางการเงินจะเรียกขั้นตอนนี้ว่า ความใกล้ชิดทางการเงิน (Financial Intimacy) หากบุคคลที่คุณจะแต่งงานด้วยไม่เห็นด้วยกับขั้นตอนการจัดทำสัญญาก่อนสมรส คุณมั่นใจได้เลยว่า คุณจะต้องเผชิญปัญหาใหญ่ในอนาคตแน่นอน
ผมเองก็เพิ่งทราบว่า เจ้าชายวิลเลียมได้อภิเษกสมรสกับเคต มิตเดิลตัน โดยไม่ได้มีการจัดทำสัญญาก่อนสมรส ถึงแม้ว่าอดีตเลขานุการส่วนพระองค์ของพระราชมารดาจะได้แนะนำให้เจ้าชายจัดทำเอกสารขึ้นมาเพื่อป้องกันสิ่งที่อาจจะเกิดขึ้นได้ในอนาคต หวังว่าเจ้าชายวิลเลียมคงจะฉลาดกว่าพระราชบิดา พระราชมารดา พระปิตุลา หรือพระปิตุจฉา ซึ่งล้วนแต่มีชีวิตการสมรสที่ล้มเหลว คุณไม่สามารถที่จะปกป้องตัวคุณเองอย่างเต็มที่จากความผิดหวังในการแต่งงานได้ แต่อย่างน้อยสัญญาก่อนสมรสก็จะสามารถปกป้องทรัพย์สินของคุณไว้ได้